गुप्त ने तत्कालीन भारत की दुरावस्था को जिस प्रकार प्रश्नों के माध्यम से उठाया है उसी प्रकार उनका उत्तर भी स्वयं देते हुये लिखा है- ‘संसार में ऐसा कोई भी काम नहीं जो सचमुच उद्योग से सिद्ध न हो सके। परन्तु उद्योग के लिए उत्साह की आवश्यकता है। बिना उत्साह के उद्योग नहीं हो सकता। इसी उत्साह को, इसी मानसिक वेग को उत्तेजित करने के लिए कविता एक उत्तम साधन है’ और उन्होंने इसी उत्तम माध्यम का प्रयोग कर ‘भारत-भारती’ जैसी रचना का सृजन किया। यद्यपि ‘भारत-भारती’ स्वाधीनता आन्दोलन व तत्कालीन भारतीय अपकर्ष की अवस्था से अनुप्रेरित होकर लिखी गई और उसने देश की तत्कालीन राष्ट्रीय चेतना को नया स्वर प्रदान किया। इसके साथ ही इसमें कुछ कालजयी समस्याओं को भी उठाया गया जो इसे वर्तमान समय में भी प्रासंगिक बनाते है। इसी कारण महादेवी वर्मा ने भी लिखा है- ‘भारत-भारती’ में अतीत- वर्तमान के साथ ही भविष्य की रूपरेखा का संकेत भी मिल जाता है, अतः उस पुस्तक ने कालजयी रूप पा लिया है। प्रत्येक कालजयी रचना प्रासंगिक ही होती है। राष्ट्रकवि मैथिलीशरण गुप्त की रचनाएँ कालजयी है, अतः उनका प्रासंगिक होना स्वाभाविक गुण और विशेषता है।4 हिन्दी साहित्य में भारत में ‘भारत-भारती’ का प्रकाशन एक घटना कही जा सकती है। अपनी प्रवाहमयी भाषा के कारण तो उसने पाठकों को सम्मोहित कर ही दिया था, उसकी गवेषणात्मक दृष्टि ने भी शिक्षा, साहित्य और इतिहास के विविध आयाम उद्घाटित कर दिए थे जिसने राष्ट्र की समस्याओं पर विचार करने का विवेक जागृत कर दिया था। दशमलव का सिद्धान्त अरबों ने हिन्दुओं से सीखा था, इसी से इस विधा को ‘इलमे हिन्दसा’ कहते है- इस जैसी अनेक सूचनाओं और वैज्ञानिक चिन्तन की प्रतिक्रियाओं ने इस ग्रन्थ को चिन्तन मनन का विषय बना दिया था। अपनी वैचाारिक उत्तेजना के कारण ‘भारत-भारती’ हिन्दी भाषा-भाषी प्रान्तो में विद्युत तरंगो की भाँति उर्जस्वित हो उठी। अन्य अहिन्दी भाषा-भाषी जिज्ञासु पाठकों को भी उसने सहज ही आकर्षित कर लिया।5